钦定古今图书集成/明伦汇编/家范典/第063卷 > 《从弟丧上东宫启》刘潜
## 钦定古今图书集成/明伦汇编/家范典/第063卷 > 《从弟丧上东宫启》刘潜

亡从弟遵，百行无点，千里立志，同气三荆之友，假寝
十起之慈，皆体之于自然，行之如俛拾。自碣宫陪宴，
钓台从幸，攀附鳞翼，三十馀载。茫昧与善，一旦长辞，
剑匿光芒，璧碎符采，躬摇神笔，亲动妙思。虽每想南
皮，书忆阮瑀；行经北馆，歌悼子侯。不足辈此深仁，齐
兹旧爱。